《初宿凤凰山栖凤窝》
明代·湛若水

凤凰阁千仞，九重增城庐。城中藏洞府，市上隐悬壶。

云卧毛骨寒，冥栖心境娱。楼堞几席下，群山入窗虚。

就枕见山色，悠然睇遐墟。俯仰宇宙内，此乐复何如。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。